**Sosiaaliturvan pikaopas**

**aikuispotilaalle**

**2025**

****

*Tähän pikaoppaaseen on koottu sosiaali- ja terveydenhuollon lainsäädännöstä tiivistettyyn muotoon tavallisimpia sairastamiseen liittyviä etuuksia. Yksityiskohtaisempia tietoja saa asiaa hoitavalta toimipisteeltä ja sosiaalityöntekijöiltä.*

--------------------------------------------------------------------------------------------------

Pohjois-Pohjanmaan hyvinvointialue

Päivitetty 10.1.2025/LS

**SISÄLLYSLUETTELO**

Sisällysluettelo

[Pohjois-Pohjanmaan hyvinvointialue 1](#_Toc187393272)

[1. Terveydenhuollon asiakasmaksukatto 3](#_Toc187393273)

[2. Kelan etuudet 3](#_Toc187393274)

[2.1. Korvaus lääkärinpalkkioista, tutkimuksista ja hoidosta 3](#_Toc187393275)

[2.2. Korvaus hammashoidosta 4](#_Toc187393276)

[2.4. Korvaus matkoista ja yöpymisestä 5](#_Toc187393277)

[2.5. Sairauspäiväraha 7](#_Toc187393278)

[2.6. Kuntoutusraha 8](#_Toc187393279)

[2.7. Kelan vammaisetuudet 8](#_Toc187393280)

[2.7.1. 16 vuotta täyttäneen vammaistuki 8](#_Toc187393281)

[2.7.2. Eläkettä saavan hoitotuki 8](#_Toc187393282)

[3. Kuntoutus 9](#_Toc187393283)

[3.1. Ammatillinen kuntoutus 9](#_Toc187393284)

[3.2. Lääkinnällinen kuntoutus 9](#_Toc187393285)

[3.3. Sosiaalinen kuntoutus 9](#_Toc187393286)

[3.4. Kuntoutusraha 9](#_Toc187393287)

[3.4.1. Kelan kuntoutusraha 9](#_Toc187393288)

[3.4.2. Työeläkelaitoksen kuntoutusraha 9](#_Toc187393289)

[4. Työttömyys 10](#_Toc187393290)

[5. Eläketurva 10](#_Toc187393291)

[6. Hyvinvointialueen sosiaalipalvelut 11](#_Toc187393292)

[6.1. Toimeentulotuki 11](#_Toc187393293)

[6.2. Omaishoidon tuki 11](#_Toc187393294)

[6.3. Vammaispalvelulain mukaiset palvelut 11](#_Toc187393295)

[6.4. Kotihoidon palvelut 12](#_Toc187393296)

[7. Muu taloudellinen tuki 12](#_Toc187393297)

[8. Verotus 12](#_Toc187393298)

[8.1. Veronmaksukyvyn alentumisvähennys 12](#_Toc187393299)

[8.2. Kotitalousvähennys 13](#_Toc187393300)

[8.3. Vamman perusteella tehtävä autoveron palautus 13](#_Toc187393301)

[8.4. Erityisestä syystä haettava autoveron palautus 13](#_Toc187393302)

[8.5. Vapautus ajoneuvoverosta 13](#_Toc187393303)

[9. Liikkumisesteisen pysäköintitunnus 13](#_Toc187393304)

[10. Potilaan oikeusturva 14](#_Toc187393305)

[11. Mahdollisuus valita hoitopaikkansa kiireettömässä sairaanhoidossa 14](#_Toc187393306)

[12. Lisätietoja lomakkeita ja ohjeita 14](#_Toc187393307)

# 1. Terveydenhuollon asiakasmaksukatto

Asiakas kerää julkisen terveydenhuollon asiakasmaksuista maksukattoa. Maksukattoon lasketaan:

* käynnit terveyskeskuslääkärillä
* suun terveydenhuollon käynti- ja toimenpidemaksut
* tilapäinen kotisairaanhoito ja kotisairaalahoito
* terapioista perityt maksut
* sairaalahoito
* lyhytaikainen laitoshoito
* poliklinikkakäynti
* päiväkirurgia
* sarjahoito
* yksilökohtainen fysioterapia
* kuntoutuslaitoshoito sekä yö- ja päivähoito.

Maksukaton määrä on kalenterivuodessa 762 € maksukattoon huomioitavista maksuista. Summan täyttymisen jälkeen asiakas voi hakea **vapaakorttia,** jonka voimassaoloaikana hän saa maksukattoon sisältyvät palvelut maksutta sekä lyhytaikaisen laitoshoidon alennetulla hinnalla 25,10 €/ vuorokausi.

Alle 18-vuotiaan lapsen menot huomioidaan jommankumman huoltajan maksukatossa. Lausuntomaksut eivät kerrytä maksukattoa. Hyvinvointialueella maksullisten lääkärinlausuntojen hinta on 56,70 € lukuun ottamatta ajokortti- ja ajoterveyslausuntoja, joista peritään 68,10 €. Peruuttamattomasta käynnistä peritään 56,70 €.

* laitoshoitomaksu 66,90 €/ vrk (alle 18-v peritään enintään 7 hoitopäivältä vuodessa)
* poliklinikkamaksu 66,70 €
* päiväkirurginen toimenpide 218,70 €
* sarjahoitokäynti 18,60 €/krt (peritään enintään 45 hoitokerralta kalenterivuodessa)
* perusterveydenhuollon lääkärivastaanottokäynti 28,20 €
* erikoislääkärin vastaanottokäynti perusterveydenhuollossa 66,70 €

**Laskut ja maksukuitit tarvitaan vapaakorttia varten, joten ne on syytä säilyttää. Vapaakortti myönnetään ja vahvistetaan siitä soteyksiköstä, jossa maksukatto täyttyy. OYS:n vapaakortti-, maksujärjestely- ym. laskutusasiat puh. (08) 6690510, muutoin Pohteella puh. (08) 6690501. Voit asioida myös sähköpostitse Oysin asiakkaana** **oys.maksuaika@pohde.fi** **ja** **oys.maksukatto@pohde.fi** **, muun Pohteen osalta** **maksuaika@pohde.fi** **ja** **maksukatto@pohde.fi****.**

# 2. Kelan etuudet

## 2.1. Korvaus lääkärinpalkkioista, tutkimuksista ja hoidosta

Kela korvaa yksityisen yleis- ja erikoislääkärin vastaanottokäynnistä 30 €, etävastaanotosta 25 € ja puhelin-/chattivastaanotosta 8 €. Korvausta saa yksityisen sairaanhoidon tutkimus- ja hoitotoimenpiteistä, jotka koskevat mielenterveyden ja suun hoitoa ja jotka on määrännyt psykiatrian erikoislääkäri, suu- ja leukakirurgian erikoislääkäri tai hammaslääkäri. Korvauksen saa myös psykologin tekemistä tutkimuksista. Kela ei korvaa julkisen terveydenhuollon kustannuksia. Lisäksi valmistellaan valinnanvapauskokeilua, jossa yli 65-vuotiaat pääsisivät yksityisen yleislääkärin vastaanotolle julkisen terveydenhuollon asiakasmaksun suuruisella omavastuulla 1.9.2025 alkaen.

## 2.2. Korvaus hammashoidosta

Kela korvaa yksityishammaslääkärin tutkimus- ja hoitopalkkioista kaikille ikäryhmille Kelan vahvistaman korvaustaksan suuruisen euromääräisen summan. Yksityishammaslääkärin tekemä tutkimus korvataan vain joka toinen vuosi, ellei se ole potilaan terveydentilan takia useammin tarpeellista.

Rintamaveteraaneille ja – sotilaille sekä miinanraivaajille korvataan tutkimuksesta, ehkäisevästä hammashoidosta ja protetiikkaan liittyvästä kliinisestä työstä aiheutuneita kuluja korvaustaksan mukainen euromääräinen summa. Myös proteesien teknisen työn kustannuksista ja muusta hammashoidosta korvataan Kelan taksan suuruinen euromääräinen summa.

**2.3. Lääkekorvaukset**

* **Peruskorvaus** lääkärin määräämistä lääkkeistä on 40 % lääkkeen hinnasta.
* **Alempi erityiskorvaus** on 65 % lääkkeen hinnasta.
* **Ylempi erityiskorvaus** on 100 %, mutta kustakin lääkkeestä peritään 4,50 €:n omavastuu.

Korvaukset koskevat erikseen määriteltyjä lääkkeitä, perusvoiteita ja kliinisiä ravintovalmisteita.

Erityiskorvaus maksetaan **tietyissä pitkäaikaissairauksissa** ja sen saamiseksi tarvitaan aina Kelaan B-lausunto lääkäriltä. Erityiskorvausta voidaan maksaa tietyin edellytyksin takautuvasti jo lääkärinlausunnon allekirjoituspäivämäärän jälkeen tehdyistä lääkeostoista. Kun lääkkeitä vaihdetaan, on aina syytä lääkärin kanssa tarkistaa, kuuluuko uusi lääke erityiskorvattaviin.

Kela voi myöntää **rajoitettua peruskorvausta** erityisperustein eräiden sairauksien kalliiden ja merkittävien lääkkeiden kustannuksiin. Korvattavuutta haetaan B-lausunnolla Kelasta.

Asiakas maksaa reseptilääkkeensä kokonaan 70 euroon asti ns. alkuomavastuuna. Nuorilta alkuomavastuu peritään sen vuoden alusta, kun nuori täyttää 19 vuotta. Alkuomavastuu kerryttää vuosittaista lääkekattoa.

Tietoa lääkkeiden hinnoista ja korvattavuudesta saa Kelan internet-sivulla olevasta **Lääkehakupalvelusta**: *www.kela.fi* / lääkkeet (lääkehaku).

Jos korvattujen lääkkeiden, kliinisten ravintovalmisteiden ja perusvoiteiden **omavastuut ylittävät 633,17 €** vuonna 2025, Kela maksaa lisäkorvausta 2,50 €:n omavastuun ylittävältä osalta lääkettä ja ostokertaa kohti. Tieto lääkeomavastuukaton täyttymisestä siirtyy välittömästi Kelasta apteekkeihin. Asiakas saa korvauksen heti apteekissa.

**Korvauksien piiriin eivät kuulu:** **useimmat itsehoitolääkkeet tai kaikki merkittävät ja kalliit lääkkeet.**

Lääkärin määräämä lääke voidaan apteekissa vaihtaa halvempaan vastaavaan valmisteeseen, mikäli lääkäri tai asiakas ei vaihtoa kiellä. Asiaa voi tiedustella apteekissa. Lääkereseptien voimassaoloaika on 2 vuotta lukuun ottamatta biologisia lääkkeitä, joilla voimassaoloaika on yksi vuosi.

**Rintamaveteraaneille ja – sotilaille sekä miinanraivaajille** on apteekkien annettava 10 %:n alennus lääkkeistä. Alennus ei koske erityiskorvattavia tai merkittäviä ja kalliita lääkkeitä eikä sitä saa vuosiomavastuun ylittävistä lääkeostoista.

Apteekeissa on käytössä annosjakelu, jolloin apteekki toimittaa potilaan lääkkeet 2 viikon erissä valmiiksi kerta-annoksiksi jaeltuina. Kela korvaa 40 % annosjakelupalkkioista yli 75-vuotiaille, joilla on vähintään 6 jakeluun soveltuvaa korvattavaa lääkettä. Peruste annosjakeluun osoitetaan lääkärin lääkemääräykseen tekemällä merkinnällä ”annosjakelu”.

**Pienituloisille kokeilu lääkkeiden vuosiomavastuun luotottamiseen syksyllä 2025.** Kela aloittaa syksyllä kolmen kuukauden kokeilun, jonka tarkoituksena on kokeilla luoton tarjoamista niille pienituloisille asiakkaille, joilla lääkkeiden vuosiomavastuu eli lääkekatto täyttyy yhdellä ostokerralla.

## 2.4. Korvaus matkoista ja yöpymisestä

**Sairaus- ja kuntoutusmatkojen** omavastuu on **25 € yhdensuuntaisesta** matkasta ja **300 € kalenterivuodessa.** Tämän ylittävä osuus korvataan kokonaan. Matkat korvataan yleensä yleisen kulkuneuvon mukaan. Jos matka on tehty erityiskulkuneuvolla (mm. taksi, oma auto, ambulanssi), korvaus maksetaan todellisten kulujen mukaan vain, jos erityiskulkuneuvon käyttö on perusteltu sairauden laadun tai liikenneolosuhteiden vuoksi. Kelalla on käytössä sähköinen kyselypalvelu, jonka kautta se voi välittää tietoja tilausvälityskeskukseen. Jos olet toimittanut Kelaan pitkäaikaisen todistuksen oikeudesta taksin käyttöön (Todistus matkakorvausta varten, SV 67), tilausvälityskeskus saa Kelasta tiedon, millaiseen kulkuneuvoon sinulla on oikeus (taksi, invataksi, paaritaksi tai esteetön kulkuneuvo). Järjestelmän kautta välittyy myös tieto siitä, onko sinulla oikeus käyttää vakiotaksia ja peritäänkö matkastasi omavastuu. Omavastuuta ei peritä, jos vuosiomavastuusi on täyttynyt.

Kun teet matkan terveydenhuollon yksikköön tai kuntoutukseen ja sinulla on sairautesi vuoksi oikeus Kelan korvaukseen taksimatkasta, tilaa matka taksikeskuksesta. Sinulla voi olla oikeus taksin käyttöön myös puutteellisten liikenneyhteyksien vuoksi. Matkat yksityiseen terveydenhuoltoon korvataan vain, jos siellä annettu hoito on sairausvakuutuksesta korvattavaa tai jos hoitoon on hyvinvointialueen maksusitoumus tai palveluseteli. Alueilla on kaksi tilausnumerovaihtoehtoa Kelan korvaamiin taksimatkoihin. Keski- ja Pohjois-Pohjanmaan alueella Pohjois-Suomen Taksi Oy p.0800 933 77 (ruotsinkielinen tilausnumero: p. 0800 933 11) tai Tampereen Aluetaksi Oy p. 0800 415 720 (ruotsinkielinen tilausnumero: p. 0800 415 730). Lapin alueella Taksi Helsinki Oy p. 0800 414 610 tai Suomen Lähilogistiikka Oy p. 0800 051 54 ja Kainuussajoko Kainuun Taksivälitys Oy p. 0800 933 99 tai Menevä Oy p. 0800 021 89.

Taksikeskuksesta tilatusta matkasta maksat enintään **25 euron** omavastuun yhdensuuntaisesta matkasta. Muista näyttää autoilijalle Kela-kortti ennen matkan alkamista. Säilytä terveydenhuollosta matkaa varten saamasi todistus (todistus matkakorvausta varten, SV67) tai muu selvitys oikeudestasi käyttää taksia. Kela voi pyytää sitä sinulta myöhemmin.

Pitkäaikainen todistus taksin käytöstä tulee toimittaa Kelaan.

Jos sinulle on myönnetty vakiotaksioikeus, tilaa matka suoraan autoilijalta. Vakiotaksioikeus myönnetään yksilökohtaiseen harkintaan perustuen. Myös keskus-/yliopistosairaalassa hoidettavat vaikeasti sairaat lapset (vaikka mukana saattaja tai vanhempi) ja yksin matkustavat alle 16-vuotiaat lapset ovat oikeutettuja vakiotaksiin.

Jos henkilö joutuu yöpymään hoidon tai liikenneolosuhteiden takia matkalla, voidaan maksaa Kelasta yöpymisrahaa majoituskuluista enintään 20,18 €/vrk. Potilaskodin yöpymismaksu on 38 euroa/vrk. 4–16-v 21 euroa/vrk, alle 4-v maksutta. Henkilöille, joilla ei ole kotikuntaa Suomessa, hinnat ovat yli 16-vuotiaalta 79 euroa/ vrk ja alle 16-v 62 euroa / vrk. Potilaskodissa asuvat, jotka ovat tutkimuksissa tai hoidossa sairaalassa ja tarvitsevat vuodepaikan, mutta eivät vuodeosastopaikkaa, laskutetaan kotikunnan hyvinvointialuetta (ei Pohde) 40,80 euroa/vrk yleislaskutuksen kautta. Potilaskodin yhteydessä auton pysäköinti maksaa 4 euroa/ vuorokausi.

Vuosittaiseen omavastuuseen voidaan laskea myös alle yhdensuuntaisen omavastuun jäävät **pienet sairausmatkat**, joiden kuitit/tieto kuluista toimitetaan **Kelaan 6 kk:n kuluessa** maksusta matkakorvaushakemuksella SV4. Oman auton käytöstä maksettava kilometrikorvaus on 0,33 €/km. **Kuntoutusmatkat korvataan,** jos hakijalla on kuntoutuspäätös**.** Yksityiseen terveydenhuoltoon tehty matka korvataan ainoastaan silloin, jos saamasi hoito on Kelakorvaukseen oikeuttavaa.

**Kuntoutusmatkat korvataan,** jos hakijalla on Kelan kuntoutuspäätös**.**

**Rintamaveteraanien** matkakulut Valtiokonttorin järjestämään kuntoutukseen korvataan kokonaan.

**Sairaanhoitokustannusten takautuva hakuaika on 6 kk kustannusten maksamisesta!**

## 2.5. Sairauspäiväraha

**Sairauspäivärahaan** on oikeus 18–67-vuotiailla sairauden vuoksi työhönsä kykenemättömillä henkilöillä sairastumispäivän ja 9 arkipäivän omavastuuajan jälkeen. Maatalousyrittäjän (MYEL) omavastuu on sairastumispäivä ja 3 arkipäivää, ja muun yrittäjän omavastuu on sairastumispäivä. Yrittäjällä YEL -vakuutuksen pitää olla voimassa sairastumispäivänä. Sairauspäiväraha määräytyy vuositulon perusteella. Vuositulo lasketaan pääsääntöisesti siltä 12 kk:n tarkastelujaksolta, joka edeltää päivärahaoikeuden alkamista edeltävää kuukautta. Tarkastelujakson ja päivärahan alkamisajankohdan väliin jää siis 1 kk. Yrittäjän ja maatalousyrittäjän päivärahan suuruus lasketaan YEL- tai MYEL-vakuutuksen työtuloista. Vuositulo voi koostua useammasta eri tulosta kuten palkka-/yritystulo, tietyt etuudet (esim. työttömyysetuus, sairauspäiväraha, opintoetuus). 1.1.25 alkaen tehty laskukaavan muutos pienentää sairauden ja kuntoutuksen ajalta maksettavan päivärahan määriä silloin, kun henkilön vuositulot ovat suuremmat kuin 28 241 euroa. Sairauspäivärahan määrä on 70 prosenttia vakuutetun vuositulojen kolmassadasosasta, jos vuositulot eivät ylitä 28 241 euroa. Tämän ylittävästä osasta sairauspäivärahan määrä on 15 prosenttia vuositulon kolmassadasosasta. Vuositulon ollessa alle 13713 €, on päiväraha vähimmäismääräinen. Sairauspäiväraha vähimmäismääräisenä on 31,99 €/pv. Hakemukseen on liitettävä lääkärintodistus työkyvyttömyysajasta. Päiväraha maksetaan työnantajalle siltä ajalta, jolta työntekijä saa sairausajan palkkaa. Päivärahaa maksetaan enintään 300 arkipäivältä. Jos yrittäjä tai työntekijä palaa töihin, kun on saanut päivärahaa enimmäisajan, hän voi vähintään 30 päivän yhtäjaksoisen työskentelyn jälkeen saada sairauspäivärahaan 50 lisäpäivää uudelleen sairastuessaan. Tämän jälkeen Kela maksaa päivärahaa saman sairauden perusteella vasta, kun edellisestä työkyvyttömyysjaksosta on kulunut vuosi. Takautuva hakuaika on 2 kk.

**Osasairauspäivärahan** tarkoituksena on helpottaa työhön paluuta pitkän sairausloman jälkeen. Kokoaikaisessa työsuhteessa tai kahdessa tai useammassa työsuhteessa (työaika vähintään 30 h /vk) oleva sopii työnantajansa kanssa työhön paluusta osa-aikaisesti. Tältä ajalta hän saa Kelan maksama osasairauspäivärahaa. Osasairauspäiväraha on tarkoitettu työkyvyttömälle, 18–67-vuotiaalle työntekijälle ja yrittäjälle. Se voidaan myöntää sv-laissa säädetyn omavastuuajan jälkeen (sairastumispäivä ja seuraavat 9 arkipäivää), mutta osa-aikaisen työskentelyn voi mahdollisesti aloittaa jo omavastuuaikana. Osa-aikaisen työn aloittaminen heti työkyvyttömyyden toteamisen jälkeen on mahdollista vain, jos työnantaja ja työntekijä ovat näin sopineet eikä osa-aikainen työ vaaranna työntekijän terveyttä ja toipumista. Osa-aikatyön aloittaminen omavastuuajalla voi olla mahdollista esimerkiksi silloin, kun henkilön työkyky on ollut pidemmän aikaa alentunut ja hänellä on ollut useita lyhyitä sairauspoissaolojaksoja. Osa-aikainen työhön paluu on vapaaehtoinen järjestely, johon tarvitaan sekä työntekijän että työnantajan suostumus. Se ei saa vaarantaa työntekijän terveyttä ja toipumista. Työajan ja palkan on vähennyttävä 40–60 % aiemmasta, yrittäjällä työmäärän tulee vähentyä 40–60 %. Osasairauspäiväraha on suuruudeltaan puolet sitä edeltäneestä/täydestä sairauspäivärahasta.

Etuutta maksetaan vähintään 12 arkipäivää ja enintään 150 arkipäivää. Enimmäisaikaan lasketaan kaikki osasairauspäivärahapäivät viimeiseltä kahdelta vuodelta. Jos hakijan osasairauspäivärahaoikeuden enimmäisaika täyttyy, hän voi saada päivärahaa saman sairauden vuoksi uudelleen vasta, kun hän on ollut työkykyinen vuoden ajan. Mikäli osasairauspäivärahan saaja sairastuu osasairauspäivärahakauden aikana niin, että sairaus kestää yli 10 arkipäivää, hän siirtyy takaisin sairauspäivärahalle. Terveydentilan kohennuttua hän voi palata takaisin osa-aikaiseen työntekoon ja jälleen oikeutettu osasairauspäivärahaan.

## 2.6. Kuntoutusraha

**Kuntoutusrahan** voi saada 18–67-vuotias, joka osallistuu kokopäiväisesti kuntoutukseen ja on sen vuoksi estynyt tekemästä työtä. Kuntoutusrahaa voi saada Kelan, työterveyshuollon tai hyvinvointialueen myöntämän kuntoutuksen ajalta. Sen suuruus määräytyy pääsääntöisesti samoin kuin sairauspäivärahankin.Kuntoutusrahan myöntämisen edellytyksenä on, että kuntoutuspäätös on tehty.Vähimmäismääräinen kuntoutuspäiväraha on 31,99 €/pv.

**Ammatillisessa kuntoutuksessa olevan kuntoutusrahan** vähimmäismäärä on 31,99 €/pv.

**Osakuntoutusrahan** voi saada, jos työaikaa on lyhennetty kuntoutukseen osallistumisen takia vähintään 40 % normaalista päiväkohtaisesta työajasta. Osakuntoutusrahan määrä on puolet täyden kuntoutusrahan määrästä.

**Nuoren kuntoutusraha** voidaan myöntää 18–19-vuotiaalle, joka tarvitsee tehostettua kuntoutusta. Jos nuori on syntynyt ennen 1.1.2009, alaikäraja on 16 vuotta. Nuoren kuntoutusraha ei edellytä kuntoutuspäätöstä. Nuoren kuntoutusrahan vähimmäismäärä on 31,99 €/pv. Nuottivalmennus ei oikeuta enää nuoren kuntoutusrahaan 2025 alkaen. Ennen 1.1.25 päätöksen saaneen alle 18-vuotiaan kohdalla tukipäätös on voimassa sen voimassa olon loppuun.

**Kuntoutusrahaa on haettava kuuden kuukauden kuluessa siitä päivästä, josta alkaen etuutta halutaan saada eli yleensä kuntoutuksen tai sen odotusajan alkamisesta.**

## 2.7. Kelan vammaisetuudet

### 2.7.1. 16 vuotta täyttäneen vammaistuki

Vammaistuen tarkoitus on tukea työikäisten vammaisten henkilöiden selviytymistä työssä, opiskelussa ja jokapäiväisessä elämässä. Vammaistuen saamiseksi vaaditaan, että hakijan sairaus tai vamma aiheuttaa toimintakyvyn alentumista ainakin vuoden ajan. Tuen myöntäminen riippuu yleisen haitan, avun ja palvelusten sekä erityiskustannusten määrästä. Määrät ovat: perusvammaistuki 109,97 €/kk, korotettu 256,62 € ja ylin vammaistuki 497,60 €/kk. Tuet ovat verottomia. Hakemus tehdään Kelaan ja liitteeksi tarvitaan lääkäriltä C-lausunto tai muu lääketieteellinen selvitys kuten lääkärinlausunto B tai kopio sairauskertomuksesta, jos niistä ilmenee hakemuksen ratkaisemiseksi tarvittavat tiedot asiakkaan sairauksista, ajankohtaisesta toimintakyvystä ja terveydentilasta. **Takautuva hakuaika on 6 kk.**

### 2.7.2. Eläkettä saavan hoitotuki

Hoitotuella tuetaan sairaan ja vammaisen henkilön kotona asumista ja siellä tapahtuvaa hoitoa sekä korvataan sairaudesta aiheutuvia erityiskustannuksia. Tuen saaminen edellyttää aina, että henkilön toimintakyky on alentunut vähintään vuoden ajaksi, ja hakijalla on henkilökohtaisten toimintojen avun tai valvonnan tai ohjauksen tarvetta. Hoitotuki myönnetään työkyvyttömyyseläkkeen, kuntoutustuen, yksilöllisen varhaiseläkkeen tai vanhuuseläkkeen saajalle. Hoitotuen suuruus riippuu avuntarpeen, valvonnan ja ohjauksen sekä erityiskulujen määrästä. Määrät ovat: perushoitotuki 84,17 €, korotettu hoitotuki 183,36 € ja ylin hoitotuki 387,73 €/kk. Veteraanilisä on 127,04 €/kk. Tuet ovat verottomia. Hakemus tehdään Kelaan ja liitteeksi tarvitaan C-lausunto tai muu lääketieteellinen selvitys kuten lääkärinlausunto B tai kopio sairauskertomuksesta, jos niistä ilmenee hakemuksen ratkaisemiseksi tarvittavat tiedot asiakkaan sairauksista, ajankohtaisesta toimintakyvystä ja terveydentilasta. **Takautuva hakuaika on 6 kk.**

# 3. Kuntoutus

## 3.1. Ammatillinen kuntoutus

**Ammatilliseen kuntoutukseen** on oikeus henkilöllä, jota sairauden tai vamman takia **lähivuosina** uhkaa työkyvyn heikkeneminen tai työkyvyttömyys. Aloitteen asiasta voi tehdä mm. hakija, työterveyshuolto, hoitava lääkäri, Kela tai eläkelaitos. Kuntoutusvaroista voidaan kustantaa esimerkiksi ammatillinen kuntoutusselvitys, työkokeilu tai koulutus. Hakemus tehdään Kelaan tai työeläkelaitokseen ja asiasta tehdään aina yksilöllinen päätös. Hakemukseen tarvitaan B-lääkärinlausunto ja tarvittaessa ammatinvalinnanohjauksen lausunto. Kela voi myöntää ammatillista kuntoutusta ilman lääkärinlausuntoa 16–29 –vuotiaalle, jolla ei ole opiskelu- tai työpaikkaa tai jonka opinnot ovat keskeytyneet tai vaarassa keskeytyä. Työeläkelaitoksen on selvitettävä oma-aloitteisesti työkyvyttömyyseläkettä hakevan henkilön oikeus ammatilliseen kuntoutukseen. Nuoret vajaakuntoiset, 16–19-vuotiaat, ohjataan ammatilliseen kuntoutukseen tai koulutukseen työkyvyttömyyden ehkäisemiseksi.

## 3.2. Lääkinnällinen kuntoutus

**Lääkinnällistä kuntoutusta** järjestävät terveydenhuolto ja Kela. Terveydenhuollon kuntoutus järjestetään joko omana toimintana tai ostopalveluina. Kela kustantaa **vaativan lääkinnällisen kuntoutuksen**. Edellytyksenä Kelan vaativaan lääkinnälliseen kuntoutukseen pääsylle on, että hakija on alle 65-vuotias ja sairauden tai vamman aiheuttamat rajoitteet aiheuttavat huomattavia vaikeuksia arjen toiminnoista suoriutumisessa ja osallistumisessa kotona, työssä tai opinnoissa. Hakemukseen tarvitaan **julkisen terveydenhuollon** laatima kuntoutussuunnitelma.

Kela korvaa kuntoutuspsykoterapian 16–67-vuotiaille henkilöille, joiden toimintakyky on heikentynyt mielenterveyshäiriöiden vuoksi. Tavoitteena on työ- tai opiskelukyvyn tukeminen ja palauttaminen.

Kela järjestää myös **harkinnanvaraista** kuntoutusta pääasiassa ryhmämuotoisena. Hyvinvointialueella järjestetään myös ryhmissä tapahtuvaa kuntoutusta ja yksilökuntoutusta.Yli 65-vuotiaiden kuntoutuksesta vastaa hyvinvointialue. **Hyvinvointialueen apuvälinepalvelu** kuuluu lääkinnälliseen kuntoutukseen. Sairaaloissa toimii **kuntoutusohjaajia,** jotka myös ohjaavat kuntoutusasioissa ja tekevät tarvittaessa kotikäyntejä sekä apuvälinearvioita.

## 3.3. Sosiaalinen kuntoutus

**Sosiaalisella kuntoutuksella** edistetään sosiaalista toimintakykyä, torjutaan syrjäytymistä, edistetään osallistumista ja lievennetään vamman tai sairauden haittoja. Sosiaalisen kuntoutuksen tavoitetta tukevat esim. vammaispalvelulain ja sosiaalihuoltolain tukimuodot.

## 3.4. Kuntoutusraha

### 3.4.1. Kelan kuntoutusraha

Ks. kohta 2.6.

### 3.4.2. Työeläkelaitoksen kuntoutusraha

Työeläkelaitosten järjestämässä ammatillisessa kuntoutuksessa maksaa työeläkejärjestelmä myös kuntoutusrahan ja harkinnanvaraisen kuntoutusavustuksen. Kuntoutusrahan määrä on vakuutetun laskennallinen työkyvyttömyyseläke korotettuna 33 prosentilla. Lisätietoja saa työeläkelaitoksista.

# 4. Työttömyys

1.1.25 alkaen TE-palvelut ovat siirtyneet kuntien muodostamille työllisyysalueille. Työttömyyspäivärahaa/työmarkkinatukea voi saada 18–64 –vuotias työtön, joka asuu Suomessa, ilmoittautuu työttömäksi työnhakijaksi kotikunnan työllisyyspalvelujen työmarkkinatoriin (ensisijaisesti asiointipalvelun kautta), hakee kokoaikatyötä, on työkykyinen ja työmarkkinoiden käytettävissä ja täyttää työssäoloehdon.

Jos jäät työttömäksi tai opintosi päättyvät eikä sinulla ole työpaikkaa, ilmoittaudu työttömäksi työmarkkkinatoriin viimeistään ensimmäisenä työttömyyspäivänäsi.

**Huom.!** Jos olet työkyvyttömänä saanut enimmäisajan (300 pv) sairauspäivärahaa, työkyvyttömyyseläkehakemus on vireillä tai hylätty ja työttömyysturvan saantiedellytykset ovat voimassa, työkyvyttömyys ei estä työttömyysetuuden saamista. Ilmoittaudu työ- ja elinkeinotoimistoon viimeistään seuraavana päivänä sairauspäivärahan loppumisesta.

**Ansiopäivärahaa** voi saada henkilö, joka on kuulunut työttömyyskassaan vähintään 12 kuukauden ajan ja jäsenaikanaan on työskennellyt vähintään 12 kk työttömyyttä edeltävän 28 kuukauden aikana palkansaajan työssäoloehdon täyttävässä työssä. Työssäoloehtoosi kertyy yksi kk jokaisesta kalenterikuukaudesta, jonka aikana sinulle on maksettu palkkaa vähintään 930 €. Yksi kuukausi kertyy myös kahdesta erillisestä kalenterikuukaudesta, joiden kummankin aikana on maksettu palkkaa vähintään 465 €. Ansiopäiväraha muodostuu perus- ja ansio-osasta. Perusosa vastaa Kelan peruspäivärahaa, ansio-osa on 45 % päiväpalkan ja peruspäivärahan erotuksesta. Ansio-osa on 45 % päiväpalkan ja peruspäivärahan erotuksesta 3534,95 euroon asti ja tämän ylittävältä osuudelta 20 %.

**Peruspäivärahaa** voi saada työelämässä jo ollut työtön, joka täyttää palkansaajan tai yrittäjän työssäoloehdon. Peruspäiväraha on 37,21 €/pv.

**Työmarkkinatuki** on tarkoitettu työttömälle, joka tulee ensimmäistä kertaa työmarkkinoille tai ei täytä työssäoloehtoa. Työmarkkinatuki on tarkoitettu myös henkilölle, joka ei voi enää saada perus- tai ansiopäivärahaa enimmäisajan täytyttyä. Työmarkkinatuki on 37,21 €/pv.

Työttömyyspäivärahassa on 3 kuukauden takautuva hakuaika ja sitä maksetaan aikaisintaan siitä päivästä, josta alkaen työnhaku on voimassa. Työttömyysetuudessa on omavastuu 7 arkipäivää. 1.4.24 alkaen lapsikorotukset ovat poistuneet. Eräät sosiaalietuudet vähentävät työttömyysetuuden määrää.

# 5. Eläketurva

**Kuntoutustuki** on määräaikainen eläke, jota voidaan hakea sairauspäivärahakauden jälkeen. Työeläkejärjestelmässä kuntoutustuen edellytyksenä on vähintään vuoden yhtäjaksoinen työkyvyttömyys. Sen edellytyksenä on, että työkyvyn oletetaan palautuvan hoidolla ja kuntoutuksella. Hakemuksen liitteeksi tarvitaan **hoito- ja kuntoutus­suun­nitel­man** sisältävä B-lääkärinlausunto. Kuntoutustuki voidaan myöntää **täytenä**, jos työkyky on alentunut vähintään 3/5 eli 60 %.

**Osakuntoutustuki** myönnetään, jos työkyvyn alenema on vähintään 2/5 eli 40 %. Se voidaan myös myöntää työhön paluun tukemiseksi, jos täysi työkyvyttömyyseläke tai täysi kuntoutustuki lakkaa.

**Työkyvyttömyyseläke** myönnetään toistaiseksi ja työkyvyn alentumisen pitää olla vähintään 60 %. Sen määrään vaikuttavat eläkkeen perusteena oleva palvelusaika ja palkka sekä karttumisprosentti. 18–20-vuotiaalle ei yleensä myönnetä työkyvyttömyyseläkettä, ennen kuin on tutkittu hänen mahdollisuutensa ammatilliseen kuntoutukseen. Hänelle voidaan maksaa kuntoutusrahaa kuntoutuksen tai koulutuksen ajalta.

**Osatyökyvyttömyyseläke** on mahdollista myöntää, kun työkyky on alentunut 2/5 ja hakija siirtyy osa-aikatyöhön, jossa tulojen on pienennyttävä vähintään 40 %. Osatyökyvyttömyyseläke on 50 % täydestä työkyvyttömyyseläkkeestä.

**Osittainen varhennettu vanhuuseläke** korvaa entisen osa-aikaeläkkeen. Vanhuuseläkettä voi ottaa jo 61-vuotiaana (syntynyt 19963 tai aiemmin) tai 62-vuotiaana (syntynyt 1964) maksuun joko 25 % tai 50 % riippumatta siitä, työskenteleekö vai ei. Ennen vanhuuseläkeiän alarajaa otettuun osittaiseen varhennettuun vanhuuseläkkeeseen tehdään pysyvä varhennusvähennys 0,4 %/kk.

**Työuraeläke** myönnetään raskaan ja pitkän työuran tehneelle 63 vuotta täyttäneelle, mutta joka on vielä alle alimman eläkeikänsä. Eläkettä voi hakea 38 vuoden työskentelyn jälkeen, jos on työskennellyt rasittuneisuutta ja kuluneisuutta aiheuttavassa työssä ja työkyky on sairauden, vian tai vamman takia heikentynyt.

**Takuueläkkeeseen** on oikeutettu 65 vuotta täyttänyt henkilö tai työkyvytön 18–64-vuotias, joka on asunut Suomessa vähintään 3 vuotta ja jonka kaikki muut eläkkeet yhteensä jäävät alle takuueläkkeen määrän. Takuueläkkeen täysi määrä on 986,30 euroa/kk. Takuueläke haetaan Kelasta.

Kuntoutustuki- ja työkyvyttömyyseläkehakemukset tehdään Kelaan tai työeläkelaitokseen, osatyökyvyttömyyseläke-, osittainen varhennettu vanhuuseläke- ja työuraeläkehakemukset työeläkelaitokseen ja takuueläkehakemus Kelaan. Liitteeksi tarvitaan B-lääkärinlausunto lukuun ottamatta osittaista varhennettu vanhuuseläkettä ja takuueläkettä. Eläkkeiden alaikäraja on 18 vuotta 1.1.2025 alkaen.

# 6. Hyvinvointialueen sosiaalipalvelut

## 6.1. Toimeentulotuki

Toimeentulotukeen saattaa olla oikeus henkilöllä, jonka omat tulot tai varat eivät riitä välttämättömiin menoihin, esimerkiksi suuriin sairauskuluihin. Perustoimeentulotuen myöntämisestä ja maksamisesta vastaa Kela. Hakeminen on mahdollista verkossa, puhelimitse, kirjallisesti tai käymällä Kelan palvelupisteessä. Mukaan tarvitaan tositteet hakijan tai perheen tuloista ja menoista sekä 2 kk tiliotteet.

Täydentävän, ehkäisevän ja kuntouttavaan työtoimintaan liittyvän toimeentulotuen myöntämisestä vastaa hyvinvointialueen sosiaalipalvelut. Hakijan on ensin selvitettävä oikeus Kelan perustoimeentulotukeen. Kela siirtää toimeentulotukihakemuksen sosiaalipalveluihin käsittelyyn asiakkaan pyynnöstä tai oman arvionsa perusteella. Myös asiakas voi itse tehdä sosiaalipalveluihin hakemuksen.

## 6.2. Omaishoidon tuki

Omaishoidon tuki on palkkio, joka maksetaan pitkäaikaissairasta tai vammaista kotona hoitavalle omaiselle. Tuki on verollista tuloa hoitajalle ja sen suuruus määräytyy hoidettavan tarvitsevan avun määrän mukaan. Vähimmäispalkkio on 472,15 €/kk. Jos hoitaja on estynyt tekemästä ansiotyötään hoidollisesti raskaan siirtymävaiheen aikana, tuki voi olla 944,31 €/kk. Omaishoidontuki on määrärahasidonnainen ja perustuu hyvinvointialueen harkintaan. Hakemus tehdään sosiaalipalveluihin ja sen liitteeksi riittää yleensä kopio C-lausunnosta.

## 6.3. Vammaispalvelulain mukaiset palvelut

Hyvinvointialueen vammaispalvelu hoitaa vammaispalvelulain mukaisten palvelujen ja tukitoimien käsittelyn. Vammaispalvelulain perusteella järjestetään palveluita vain, jos ensisijaisessa lainsäädännössä tarkoitetut palvelut eivät ole henkilön yksilöllisen palvelutarpeen ja edun kannalta sopivia ja riittäviä. Vammaispalveluja ovat valmennus, liikkumisen tuki, asumisen tuki, lapsen asumisen tuki, esteettömän asumisen tuki, tuettu päätöksenteko, vaativa moniammatillinen tuki, henkilökohtainen apu, erityinen osallisuuden tuki, lyhytaikainen huolenpito, päivätoiminta, kehitysvammaisten työtoiminta, hengityslaitteen varassa elävän henkilön palvelut ja taloudellinen tuki hengityslaitteen varassa elävälle. Kela järjestää tulkkipalvelut. Hyvinvointialueen on järjestettävä vammaiselle henkilölle em. palveluita silloin, kun vammaisen henkilön itsenäisen elämän, osallisuuden tai yhdenvertaisuuden toteutuminen sitä välttämättä edellyttää. Palveluiden myöntäminen ei riipu varallisuudesta, vaan sairaudesta ja haitasta. Hyvinvointialue voi järjestää vammaispalvelulain perusteella myös muita lain tarkoituksen toteuttamiseksi tarvittavia palveluita ja taloudellisia tukitoimia. Taloudellinen tuki voi olla mm. korvaus ylimääräisistä vaatetus- ja erityisravintokustannuksista tai auton muutostöistä. Hakemus tehdään hyvinvointialueen vammaispalveluun ja liitteeksi tulee lääkärinlausunto. Asunnonmuutostöihin voidaan tarvita myös kunnan rakennustarkastajan ja fysioterapeutin tai kuntoutusohjaajan arvio.

## 6.4. Kotihoidon palvelut

Voit saada kotihoidon palveluja, jos kotona selviytymisesi on vaikeutunut ja tarvitset säännöllistä henkilökohtaista apua päivittäisiin toimintoihin sairauden, vammaisuuden tai muun syyn takia. Kotihoitoon voit hakeutua palveluohjauksen kautta. Palveluohjaus myöntää palveluja yksilöllisen palvelutarpeen arvioinnin perusteella. Kotihoidon tukipalveluja ovat mm. ateriapalvelut, siivouspalvelut, kuljetuspalvelut ja turvapalvelut.

Tilapäisestä kotipalvelusta voidaan periä hyvinvointialueen päättämä kohtuullinen maksu, jolle asetetaan vuosittain valtakunnalliset enimmäisrajat. Jatkuvasta kotipalvelusta peritään kuukausimaksu, johon vaikuttavat palvelun laatu, määrä, maksukyky ja perheen koko. Hyvinvointialueella on mahdollisuus antaa asiakkaalle palveluseteli, jonka arvo määräytyy kotitalouden tulojen perusteella ja setelin ylimenevän osuuden palvelun hinnasta maksaa asiakas itse.

**Muita sosiaalityön palveluja** ovat mm. lapsiperheiden palvelut, työikäisten palvelut, lastensuojelu, päihdehuolto ja ikäihmisten kanssa tehtävä gerontologinen sosiaalityö.

# 7. Muu taloudellinen tuki

Kelan ja sosiaalitoimen lisäksi seurakuntien diakoniatyö ja eräät potilasjärjestöt ja säätiöt voivat myöntää taloudellista tukea vaikeassa taloudellisessa tilanteessa oleville. Tarvittaessa voit tiedustella avustusmahdollisuuksista seurakunnan diakoniatyöstä ja potilasjärjestöistä sekä sosiaalityöntekijältä.

# 8. Verotus

## 8.1. Veronmaksukyvyn alentumisvähennys

**Veronmaksukyvyn alentumisvähennys**

Veronmaksukyvyn alentumisvähennyksen voi saada harkinnanvaraisesti esimerkiksi sairauden, työttömyyden tai elatusvelvollisuuden perusteella. Sairauskulujen perusteella se voidaan anoa veroilmoituksen täytön yhteydessä, jos sairauskulut vuoden aikana ovat olleet hyvin suuret. Vähennys on harkinnanvarainen ja perusteet löytyvät veroilmoituksen täyttäjän oppaasta. Jos veromaksukyvyn alentumisvähennystä vaaditaan pelkästään sairauskulujen perusteella, omien ja perheenjäsenten yhteenlaskettujen sairauskulujen on oltava vähintään 700 euroa. Samalla niiden on oltava vähintään 10 % verovelvollisen puhtaiden ansio- ja pääomatulojen yhteismäärästä.

## 8.2. Kotitalousvähennys

**Kotitalousvähennys** on vähennys, jossa verovelvollinen saa vähentää osan yksityiselle henkilölle tai yritykselle maksamastaan hoiva- tai hoitotyöstä, kodinhoitopalveluista tai asunnon ja vapaa-ajan asunnon korjaustöistä. Vähentää saa hoiva-, hoito- ja kodinhoitopalveluista 35 % maksetusta palkasta sekä palkan sivukulut tai 13 % arvonlisäverollisesta työkorvauksesta.

Vähennyksen määrä on kotitalous-, hoiva ja hoitotyön tai asunnon kunnossapito- tai perusparannustyön maksuista enintään 1600 €/puoliso/vuosi ja omavastuuosuus 150 €/puoliso. Vähennykseen oikeuttavat kustannukset, jotka verovelvollinen on maksanut omassa taloudessaan tai omien ja puolison vanhempien sekä isovanhempien taloudessa tehdystä työstä. Tarkemmat ohjeet ovat veroilmoituksen täyttöoppaassa. Kunnallisen kotipalvelun tai kotisairaanhoidon kuluja ei voida vähentää.

## 8.3. Vamman perusteella tehtävä autoveron palautus

**Autoveron palautusta vamman perusteella** on mahdollisuus hakea **vaikeavammaisen** käyttöön tulevasta autosta, joka rekisteröidään Suomessa ensimmäistä kertaa. Sen voi saada invalidi, jonka liikunta- tai näkövammasta aiheutuva pysyvä haitta-aste on vähintään 80 % ja jonka henkilökohtaiseen käyttöön auto tulee. Liikuntavammalla tarkoitetaan alaraajojen vammoja ja sairauksia. Palautuksen voi saada myös hakija, jonka pysyvä haitta-aste on 60 % ja joka tarvitsee autoa työ- ja opiskelumatkoilla (ammattiin valmistava opiskelu). Henkilö, jonka liikuntakyky on alaraajan tai alaraajojen puuttumisen tai toiminnan vajavuuden vuoksi alentunut siten, että pysyvä haitta on vähintään 40 %, saattaa saada autoveron palautusta, jos tarvitsee autoa työ- tai opiskelumatkoilla (ammattiin valmistava opiskelu). Haku on kaksivaiheinen, ensin haetaan päätös siihen, että saa oikeuden autoveron palautukseen. Hakemus tehdään ja liitteet toimitetaan sähköisesti omavero.fi -asiointipalvelussa tai verohallinnon sivuilta löytyvällä lomakkeella.

## 8.4. Erityisestä syystä haettava autoveron palautus

**Autoveron palautusta erityisestä syystä** voi verohallinto erityisen painavista syistä myöntää yksittäistapauksissa. Lisätietoja saa sosiaalityöntekijöiltä ja vammaispalvelusta.

## 8.5. Vapautus ajoneuvoverosta

**Vapautuksen ajoneuvoverosta** voi hakea henkilö, jolle on myönnetty autoveron palautus tai huojennus tai liikkumisesteisen pysäköintitunnus. Asiaa hoitaa Traficom (liikenne- ja viestintävirasto).

# 9. Liikkumisesteisen pysäköintitunnus

**Liikkumisesteisen pysäköintitunnuksen** voi saada henkilö, jonka vammasta tai sairaudesta aiheutuva haitta estää itsenäistä kävelyä ja jonka haitta kokonaisuudessaan arvioidaan kuuluvan tapaturmavakuutuslain18 a §:n haittaluokkaan 11 (lääkärinlausunto). Näkövammaisille pysäköintitunnus voidaan myöntää, jos näöntarkkuus paremmassa silmässä on enintään 0,1 tai näkökyky kokonaisuudessaan on vähintään haittaluokan 17 mukainen. Lupa haetaan Traficomista/Ajovarman toimistoista tai sähköisellä lomakkeella. Se oikeuttaa pysäköimään inva -pysäköintipaikoilla sekä maksuttomasti mittaripaikoilla. Lupa on henkilökohtainen.

# 10. Potilaan oikeusturva

**Potilasvahinkovakuutus** korvaa potilasvahinkolain mukaisesti terveyden- ja sairaanhoidon yhteydessä potilaalle aiheutuneen **henkilövahingon**. Hakemus tehdään 3 vuoden kuluessa Potilasvakuutuskeskukseen, joka tapauskohtaisesti ratkaisee hakemukset.

**Lääkevahinkovakuutuksesta** haetaan korvausta **lääkkeiden** aiheuttamista vammoista tai sairauksista.

**Laki potilaan asemasta ja oikeuksista** sisältää muun muassa, että potilaalla on oikeus saada riittävät tiedot omaan hoitoonsa liittyvistä asioista. Lisäksi hänellä on oikeus tehdä omaa hoitoaan koskevia päätöksiä. Potilaan asiakirjoissa olevia tietoja ei saa luovuttaa ilman hänen suostumustaan ulkopuolisille eräitä poikkeuksia lukuun ottamatta. Hoitoon tai kohteluunsa tyytymätön potilas voi tehdä muistutuksen hoitavan yksikön vastaavalle johtajalle. Opastusta tämän lain soveltamisessa voi kysyä hyvinvointialueen **potilas- ja sosiaaliasiavastaavilta.**

Potilas- ja sosiaaliasiavastaavat: Oys:n, Oulun kaupungin alueen, Lakeuden ja Oulunkaaren potilasasiavastaava Anneli Heikkilä puh. 040 318 6383, Oys:n ja Oys Konstin potilas- ja sosiaaliasiavastaava Seija Piirainen puh. 050 571 3395. Oulun eteläisen ja Rannikon potilas- ja sosiaaliasiavastaava, Oulaskankaan sairaalan potilasasiavastaava ja Oulun sosiaaliasiavastaava Sisko Muikku puh. 040 135 7946 ja Oulun kaupungin perusterveydenhuolto sekä Koillismaan potilas- ja sosiaaliasiavastaava Kaisa Oikarinen puh. 040 318 5123.

**Laki sosiaalihuollon asiakkaan asemasta ja oikeuksista** sisältää säännökset, jotka liittyvät sosiaalitoimen asiakkaan oikeusturvaan, itsemääräämisoikeuteen ja oikeuteen hyvään huoltoon ja palveluun sekä asioiden tiedonsaantiin. **Sosiaaliasiavastaava** auttaa ja neuvoo asiakkaita tämän lain soveltamisessa sekä tarvittaessa auttaa muistutuksen tekemisessä. Jokaisella hyvinvointialueella on yksi tai useampi **sosiaaliasiavastaava,** jonka puoleen asiakkaat voivat kääntyä.

# 11. Mahdollisuus valita hoitopaikkansa kiireettömässä sairaanhoidossa

**Perusterveydenhuolto**: Asiakkaalla on mahdollisuus valita hoitopaikkansa koko maan terveysasemista.

**Erikoissairaanhoito**: Asiakkaalla on mahdollisuus valita hoitopaikkansa koko maan kunnallisista erikoissairaanhoidon yksiköistä yhteisymmärryksessä lähettävän lääkärin kanssa. Kela korvaa matkakustannukset vain sen mukaan, mitä ne olisivat lähimpään hoitopaikkaan (terveyskeskus tai yliopistosairaala).

Toisella paikkakunnalla väliaikaisen asumisen aikana on mahdollisuus käyttää hoitosuunnitelmansa mukaisen hoidon toteuttamisen terveyskeskusta tai erikoissairaanhoidon yksikköä koko maassa.

# 12. Lisätietoja lomakkeita ja ohjeita

<http://www.kela.fi>

<http://www.tulli.fi>

<http://vero.fi>

<http://www.poliisi.fi>

<http://www.stm.fi>

[http://www.tyoelake.fi](http://www.tyoelake.fi/)

[Henkilöasiakkaat - Työmarkkinatori](https://tyomarkkinatori.fi/henkiloasiakkaat)

https://[sosiaaliturvaopas](https://sosiaaliturvaopas.fi/).fi/

<https://www.thl.fi/web/vammaispalvelujen-kasikirja>

[Toimeentulotuen määrän laskuri](https://laskurit.kela.fi/toimeentulotuen-maaran-laskuri)

[Traficom – liikenteen ja viestinnän palvelut sinulle | Traficom](https://www.traficom.fi/fi)

**MUISTIN TUEKSI**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_