Sosiaaliturvan pikaopas

aikuispotilaalle

2023

****

*Tähän pikaoppaaseen on koottu sosiaali- ja terveydenhuollon lainsäädännöstä tiivistettyyn muotoon tavallisimpia sairastamiseen liittyviä etuuksia. Yksityiskohtaisempia tietoja saa asiaa hoitavalta toimipisteeltä ja terveydenhuollon sosiaalityöntekijöiltä.*

--------------------------------------------------------------------------------------------------

**SISÄLLYSLUETTELO**

[1. Kunnallisen terveydenhuollon asiakasmaksukatto 3](#_Toc60919507)

[2. Kelan etuudet 3](#_Toc60919508)

[2.1. Korvaus lääkärinpalkkioista, tutkimuksista ja hoidosta 3](#_Toc60919509)

[2.2. Korvaus hammashoidosta 3](#_Toc60919510)

[2.3. Lääkekorvaukset 4](#_Toc60919511)

[2.4. Korvaus matkoista ja yöpymisestä 5](#_Toc60919512)

[2.5. Sairauspäiväraha 6](#_Toc60919513)

[2.6. Kuntoutusraha 7](#_Toc60919514)

[2.7. Kelan vammaisetuudet 7](#_Toc60919515)

[2.7.1. 16 vuotta täyttäneen vammaistuki 7](#_Toc60919516)

[2.7.2. Eläkettä saavan hoitotuki 7](#_Toc60919517)

[3. Kuntoutus 8](#_Toc60919518)

[3.1. Ammatillinen kuntoutus 8](#_Toc60919519)

[3.2. Lääkinnällinen kuntoutus 8](#_Toc60919520)

[3.3. Sosiaalinen kuntoutus 8](#_Toc60919521)

[3.4. Kuntoutusraha 8](#_Toc60919522)

[3.4.1. Kelan kuntoutusraha 8](#_Toc60919523)

[3.4.2. Työeläkelaitoksen kuntoutusraha 8](#_Toc60919524)

[4. Työttömyys 9](#_Toc60919525)

[5. Eläketurva 9](#_Toc60919526)

[6. Hyvinvointialueen sosiaalipalvelut 10](#_Toc60919527)

[6.1. Toimeentulotuki 10](#_Toc60919528)

[6.2. Omaishoidon tuki 10](#_Toc60919529)

[6.3. Vammaispalvelulain mukaiset palvelut 10](#_Toc60919530)

[6.4. Kotihoidon palvelut 11](#_Toc60919531)

[7. Muu taloudellinen tuki 11](#_Toc60919532)

[8. Verotus 11](#_Toc60919533)

[8.1. Invalidivähennys 11](#_Toc60919534)

[8.2. Veronmaksukyvyn alentumisvähennys 11](#_Toc60919535)

[8.3. Kotitalousvähennys 12](#_Toc60919536)

[8.4. Autoveron palautus 12](#_Toc60919537)

[8.5. Autoveron huojennus 12](#_Toc60919538)

[8.6. Vapautus ajoneuvoverosta 12](#_Toc60919539)

[9. Liikkumisesteisen pysäköintitunnus 12](#_Toc60919540)

[10. Potilaan oikeusturva 12](#_Toc60919541)

[11. Mahdollisuus valita hoitopaikkansa kiireettömässä sairaanhoidossa 13](#_Toc60919542)

[12. Lisätietoja lomakkeita ja ohjeita 13](#_Toc60919543)

# 1. Kunnallisen terveydenhuollon asiakasmaksukatto

Asiakas kerää kunnallisen terveydenhuollon asiakasmaksuista maksukattoa. Maksukattoon lasketaan:

* käynnit terveyskeskuslääkärillä
* suun terveydenhuollon käynti- ja toimenpidemaksut
* tilapäinen kotisairaanhoito ja kotisairaalahoito
* terapioista perityt maksut
* sairaalahoito
* lyhytaikainen laitoshoito
* poliklinikkakäynti
* päiväkirurgia
* sarjahoito
* yksilökohtainen fysioterapia
* kuntoutuslaitoshoito sekä yö- ja päivähoito.

Maksukaton määrä on kalenterivuodessa 692 € maksukattoon huomioitavista maksuista. Summan täyttymisen jälkeen asiakas voi hakea **vapaakorttia,** jonka voimassaoloaikana hän saa maksukattoon sisältyvät palvelut maksutta sekä lyhytaikaisen laitoshoidon alennetulla hinnalla 22,80 €/ vuorokausi.

Alle 18-vuotiaan lapsen menot huomioidaan jommankumman huoltajan maksukatossa. Lausuntomaksut eivät kerrytä maksukattoa. Hyvinvointialueella maksullisten lääkärinlausuntojen hinta on 51,50€ lukuun ottamatta ajokortti- ja ajoterveyslausuntoja, joista peritään 61,80€.

* laitoshoitomaksu 49,60 €/ vrk (alle 18-v peritään enintään 7 hoitopäivältä vuodessa)
* poliklinikkamaksu 41,80 €
* päiväkirurginen toimenpide 136,90 €
* sarjahoitokäynti 11,60 €/krt (peritään enintään 45 hoitokerralta kalenterivuodessa).

**Laskut ja maksukuitit tarvitaan vapaakorttia varten, joten ne on syytä säilyttää. Vapaakortti haetaan siitä hoitopaikasta, jossa maksukatto täyttyy. OYS:n vapaakortti-, maksujärjestely- ym. laskutusasiat puh. (08) 315 5779 ja Oulaskankaan sairaala 040 8202179. Voit asioida myös sähköpostitse oys.maksuaika@pohde.fi tai** **oys.maksukatto@pohde.fi** **.**

# 2. Kelan etuudet

## 2.1. Korvaus lääkärinpalkkioista, tutkimuksista ja hoidosta

Korvausta saa ainoastaan yksityisen sairaanhoidon tutkimus- ja hoitotoimenpiteistä, jotka koskevat mielenterveyden ja suun hoitoa ja jotka on määrännyt psykiatrian erikoislääkäri, suu- ja leukakirurgian erikoislääkäri tai hammaslääkäri. Korvauksen saa psykologin tekemistä tutkimuksista. Kaikista yleis- ja erikoislääkärien vastaanottokäynneistä saa saman suuruisen korvauksen (8 euroa). Korvaus on kuitenkin suurempi, jos hoidon on antanut psykiatrian erikoislääkäri tai erikoishammaslääkäri. Kela ei korvaa yksityisen fysioterapiakuluja eikä julkisen terveydenhuollon kustannuksia.

## 2.2. Korvaus hammashoidosta

Kela korvaa yksityishammaslääkärin tutkimus- ja hoitopalkkioista kaikille ikäryhmille Kelan vahvistaman korvaustaksan suuruisen euromääräisen summan. Yksityishammaslääkärin tekemä tutkimus korvataan vain joka toinen vuosi, ellei se ole potilaan terveydentilan takia tiuhemmin tarpeellista.

Rintamaveteraaneille ja – sotilaille sekä miinanraivaajille korvataan tutkimuksesta, ehkäisevästä hammashoidosta ja protetiikkaan liittyvästä kliinisestä työstä aiheutuneita kuluja korvaustaksan mukainen euromääräinen summa. Proteesien teknisen työn kustannuksista ja muusta hammashoidosta korvataan Kelan taksan suuruinen euromääräinen summa.

**2.3. Lääkekorvaukset**

* **Peruskorvaus** lääkärin määräämistä lääkkeistä on 40 % lääkkeen hinnasta.
* **Alempi erityiskorvaus** on 65 % lääkkeen hinnasta.
* **Ylempi erityiskorvaus** on 100 %, mutta kustakin lääkkeestä peritään 4,50 €:n omavastuu.

Korvaukset koskevat erikseen määriteltyjä lääkkeitä, perusvoiteita ja kliinisiä ravintovalmisteita.

Erityiskorvaus maksetaan **tietyissä pitkäaikaissairauksissa** ja sen saamiseksi tarvitaan aina Kelaan B-lausunto lääkäriltä. Erityiskorvausta voidaan maksaa tietyin edellytyksin takautuvasti jo lääkärinlausunnon allekirjoituspäivämäärän jälkeen tehdyistä lääkeostoista. Kun lääkkeitä vaihdetaan, on aina syytä lääkärin kanssa tarkistaa, kuuluuko uusi lääke erityiskorvattaviin.

Kela voi myöntää **rajoitettua peruskorvausta** erityisperustein eräiden sairauksien kalliiden ja merkittävien lääkkeiden kustannuksiin. Korvattavuutta haetaan B-lausunnolla Kelasta.

Asiakas maksaa reseptilääkkeensä kokonaan 50 euroon asti ns. alkuomavastuuna. Alle 18-vuotiailta ei kuitenkaan peritä alkuomavastuuta. Alkuomavastuu kerryttää vuosittaista lääkekattoa.

Tietoa lääkkeiden hinnoista ja korvattavuudesta saa Kelan internet-sivulla olevasta **Lääkehakupalvelusta**: *www.kela.fi* / lääkkeet (lääkehaku).

Jos korvattujen lääkkeiden, kliinisten ravintovalmisteiden ja perusvoiteiden **omavastuut ylittävät 592,16 €** vuonna 2023, Kela maksaa lisäkorvausta 2,50 €:n omavastuun ylittävältä osalta lääkettä ja ostokertaa kohti. Tieto lääkeomavastuukaton täyttymisestä siirtyy välittömästi Kelasta apteekkeihin. Asiakas saa korvauksen heti apteekissa.

**Korvauksien piiriin eivät kuulu:** **useimmat itsehoitolääkkeet tai kaikki merkittävät ja kalliit lääkkeet.**

Lääkärin määräämä lääke voidaan apteekissa vaihtaa halvempaan vastaavaan valmisteeseen, mikäli lääkäri tai asiakas ei vaihtoa kiellä. Asiaa voi tiedustella apteekissa. Lääkereseptien voimassaoloaika on 2 vuotta.

**Rintamaveteraaneille ja – sotilaille sekä miinanraivaajille** on apteekkien annettava 10 %:n alennus lääkkeistä. Alennus ei koske erityiskorvattavia tai merkittäviä ja kalliita lääkkeitä eikä sitä saa vuosiomavastuun ylittävistä lääkeostoista.

Apteekeissa on käytössä annosjakelu, jolloin apteekki toimittaa potilaan lääkkeet erissä valmiiksi kerta-annoksiksi jaeltuina. Kela korvaa osan annosjakelupalkkioista yli 75-vuotiaille, joilla on vähintään 6 jakeluun soveltuvaa korvattavaa lääkettä. Peruste annosjakeluun osoitetaan lääkärin lääkemääräykseen tekemällä merkinnällä ”annosjakelu”.

## 2.4. Korvaus matkoista ja yöpymisestä

**Sairaus- ja kuntoutusmatkojen** omavastuu on **25 € yhdensuuntaisesta** matkasta ja **300 € kalenterivuodessa.** Tämän ylittävä osuus korvataan kokonaan. Matkat korvataan yleensä yleisen kulkuneuvon mukaan. Jos matka on tehty erityiskulkuneuvolla (mm. taksi, oma auto, ambulanssi), korvaus maksetaan todellisten kulujen mukaan vain, jos erityiskulkuneuvon käyttö on perusteltu sairauden laadun tai liikenneolosuhteiden vuoksi. Kelalla on käytössä sähköinen kyselypalvelu, jonka kautta se voi välittää tietoja tilausvälityskeskukseen. Jos olet toimittanut Kelaan pitkäaikaisen todistuksen oikeudesta taksin käyttöön (Todistus matkakorvausta varten, SV 67), tilausvälityskeskus saa Kelasta tiedon, millaiseen kulkuneuvoon sinulla on oikeus (taksi, invataksi, paaritaksi tai esteetön kulkuneuvo). Järjestelmän kautta välittyy myös tieto siitä, onko sinulla oikeus käyttää vakiotaksia ja peritäänkö matkastasi omavastuu. Omavastuuta ei peritä, jos vuosiomavastuusi on täyttynyt. Kela ei toimita enää vuosiomavastuukorttia.

Kun teet matkan terveydenhuollon yksikköön tai kuntoutukseen ja sinulla on sairautesi vuoksi oikeus Kelan korvaukseen taksimatkasta, tilaa matka taksikeskuksesta. Sinulla voi olla oikeus taksin käyttöön myös puutteellisten liikenneyhteyksien vuoksi. Matkat yksityiseen terveydenhuoltoon korvataan vain, jos siellä annettu hoito on sairausvakuutuksesta korvattavaa tai jos hoitoon on hyvinvointialueen maksusitoumus tai palveluseteli. Alueilla on kaksi tilausnumerovaihtoehtoa Kelan korvaamiin taksimatkoihin. Keski- ja Pohjois-Pohjanmaan alueella Pohjois-Suomen Taksi Oy p.0800 933 77 (ruotsinkielinen tilausnumero: p. 0800 933 11) tai Tampereen Aluetaksi Oy p. 0800 415 720 (ruotsinkielinen tilausnumero: p. 0800 415 730). Lapin alueella Taksi Helsinki Oy p. 0800 414 610 tai Suomen Lähilogistiikka Oy p. 0800 051 54 ja Kainuussajoko Kainuun Taksivälitys Oy p. 0800 933 99 tai Menevä Oy p. 0800 021 89.

Taksikeskuksesta tilatusta matkasta maksat enintään **25 euron** omavastuun yhdensuuntaisesta matkasta. Muista näyttää autoilijalle Kela-kortti ennen matkan alkamista. Säilytä terveydenhuollosta matkaa varten saamasi todistus (todistus matkakorvausta varten, SV67) tai muu selvitys oikeudestasi käyttää taksia. Kela voi pyytää sitä sinulta myöhemmin.

Pitkäaikainen todistus taksin käytöstä tulee toimittaa Kelaan.

Jos sinulle on myönnetty vakiotaksioikeus, tilaa matka suoraan autoilijalta. Vakiotaksioikeus myönnetään yksilökohtaiseen harkintaan perustuen. Myös keskus-/yliopistosairaalassa hoidettavat vaikeasti sairaat lapset (vaikka mukana saattaja tai vanhempi) ja yksin matkustavat alle 16-vuotiaat lapset ovat oikeutettuja vakiotaksiin.

Jos henkilö joutuu yöpymään hoidon tai liikenneolosuhteiden takia matkalla, voidaan maksaa yöpymisrahaa majoituskuluista enintään 20,18 €/vrk.

Oys:n potilashotellimaksu: 37,70 €/vrk, 4-16 v., 20,60 €/vrk, alle 4 v maksutta. Henkilöt, joilla ei ole kotikuntaa Suomessa, maksavat itse, heillä hinnat ovat aikuisilla 78,01€/vrk ja alle 16-v 60,91€/vrk.

Vuosittaiseen omavastuuseen voidaan laskea myös alle yhdensuuntaisen omavastuun jäävät **pienet sairausmatkat**, joiden kuitit/tieto kuluista toimitetaan **Kelaan 6 kk:n kuluessa** maksusta matkakorvaushakemuksella SV4. Oman auton käytöstä maksettava kilometrikorvaus on 0,33 €/km. **Kuntoutusmatkat korvataan,** jos hakijalla on kuntoutuspäätös**.**

**Kuntoutusmatkat korvataan,** jos hakijalla on Kelan kuntoutuspäätös**.**

**Rintamaveteraanien** matkakulut Valtiokonttorin järjestämään kuntoutukseen korvataan kokonaan.

**Sairaanhoitokustannusten takautuva hakuaika on 6 kk kustannusten maksamisesta!**

## 2.5. Sairauspäiväraha

**Sairauspäivärahaan** on oikeus 16–67-vuotiailla sairauden vuoksi työhönsä kykenemättömillä henkilöillä sairastumispäivän ja 9 arkipäivän omavastuuajan jälkeen. Maatalousyrittäjän (MYEL) omavastuu on sairastumispäivä ja 3 arkipäivää, ja muun yrittäjän omavastuu on sairastumispäivä. Yrittäjällä YEL -vakuutuksen pitää olla voimassa sairastumispäivänä. Sairauspäiväraha määräytyy vuositulon perusteella. Vuositulo lasketaan siltä 12 kk:n tarkastelujaksolta, joka edeltää päivärahaoikeuden alkamista edeltävää kuukautta. Tarkastelujakson ja päivärahan alkamisajankohdan väliin jää siis 1 kk. Yrittäjän ja maatalousyrittäjän päivärahan suuruus lasketaan YEL- tai MYEL -vakuutuksen työtuloista. Vuositulo voi koostua useammasta eri tulosta kuten palkka-/yritystulo, tietyt etuudet (esim. työttömyysetuus, sairauspäiväraha, opintoetuus). Vuositulon ollessa alle 13713€, on päiväraha vähimmäismääräinen. Sairauspäiväraha vähimmäismääräisenä on 31,99€/pv. Hakemukseen on liitettävä lääkärintodistus työkyvyttömyysajasta. Päiväraha maksetaan työnantajalle siltä ajalta, jolta työntekijä saa sairausajan palkkaa. Päivärahaa maksetaan enintään 300 arkipäivältä. Jos yrittäjä tai työntekijä palaa töihin, kun on saanut päivärahaa enimmäisajan, hän voi vähintään 30 päivän yhtäjaksoisen työskentelyn jälkeen saada sairauspäivärahaan 50 lisäpäivää uudelleen sairastuessaan. Tämän jälkeen Kela maksaa päivärahaa saman sairauden perusteella vasta, kun edellisestä työkyvyttömyysjaksosta on kulunut vuosi. Takautuva hakuaika on 2 kk.

**Osasairauspäivärahan** tarkoituksena on helpottaa työhön paluuta pitkän sairausloman jälkeen. Kokoaikaisessa työsuhteessa tai kahdessa tai useammassa työsuhteessa (työaika vähintään 30 h /vk) oleva sopii työnantajansa kanssa työhön paluusta osa-aikaisesti. Tältä ajalta hän saa Kelan maksama osasairauspäivärahaa. Osasairauspäiväraha on tarkoitettu työkyvyttömälle, 16 -67-vuotiaalle työntekijälle ja yrittäjälle. Se voidaan myöntää sv-laissa säädetyn omavastuuajan jälkeen (sairastumispäivä ja seuraavat 9 arkipäivää), mutta 1.1.23 alkaen osa-aikaisen työskentelyn voi mahdollisesti aloittaa jo omavastuuaikana. Osa-aikaisen työn aloittaminen heti työkyvyttömyyden toteamisen jälkeen on mahdollista vain, jos työnantaja ja työntekijä ovat näin sopineet eikä osa-aikainen työ vaaranna työntekijän terveyttä ja toipumista. Osa-aikatyön aloittaminen omavastuuajalla voi olla mahdollista esimerkiksi silloin, kun henkilön työkyky on ollut pidemmän aikaa alentunut ja hänellä on ollut useita lyhyitä sairauspoissaolojaksoja. Osa-aikainen työhön paluu on vapaaehtoinen järjestely, johon tarvitaan sekä työntekijän että työnantajan suostumus. Se ei saa vaarantaa työntekijän terveyttä ja toipumista. Työajan ja palkan on vähennyttävä 40 -60 % aiemmasta, yrittäjällä työmäärän tulee vähentyä 40–60%. Osasairauspäiväraha on suuruudeltaan puolet sitä edeltäneestä/täydestä sairauspäivärahasta.

Etuutta maksetaan vähintään 12 arkipäivää ja enintään 150 arkipäivää. Enimmäisaikaan lasketaan kaikki osasairauspäivärahapäivät viimeiseltä kahdelta vuodelta. Jos hakijan osasairauspäivärahaoikeuden enimmäisaika täyttyy, hän voi saada päivärahaa saman sairauden vuoksi uudelleen vasta, kun hän on ollut työkykyinen vuoden ajan. Mikäli osasairauspäivärahan saaja sairastuu osasairauspäivärahakauden aikana niin, että sairaus kestää yli 10 arkipäivää, hän siirtyy takaisin sairauspäivärahalle. Terveydentilan kohennuttua hän voi palata takaisin osa-aikaiseen työntekoon ja jälleen oikeutettu osasairauspäivärahaan.

## 2.6. Kuntoutusraha

**Kuntoutusrahan** voi saada 16–67-vuotias, joka osallistuu kokopäiväisesti kuntoutukseen ja on sen vuoksi estynyt tekemästä työtä. Kuntoutusrahaa voi saada Kelan, työterveyshuollon tai hyvinvointialueen myöntämän kuntoutuksen ajalta. Sen suuruus määräytyy pääsääntöisesti samoin kuin sairauspäivärahankin.Kuntoutusrahan myöntämisen edellytyksenä on, että kuntoutuspäätös on tehty.Vähimmäismääräinen kuntoutuspäiväraha on 31,99 €/pv.

**Ammatillisessa kuntoutuksessa olevan kuntoutusrahan** vähimmäismäärä on 36,91€/pv.

**Osakuntoutusrahan** voi saada, jos työaikaa on lyhennetty kuntoutukseen osallistumisen takia vähintään 40 % normaalista päiväkohtaisesta työajasta. Osakuntoutusrahan määrä on puolet täyden kuntoutusrahan määrästä.

**Nuoren kuntoutusraha** voidaan myöntää 16–19-vuotiaalle, joka tarvitsee tehostettua kuntoutusta. Nuoren kuntoutusraha ei edellytä kuntoutuspäätöstä. Nuoren kuntoutusrahan vähimmäismäärä on 36,91 €/pv.

**Kuntoutusrahaa on haettava kuuden kuukauden kuluessa siitä päivästä, josta alkaen etuutta halutaan saada eli yleensä kuntoutuksen tai sen odotusajan alkamisesta.**

## 2.7. Kelan vammaisetuudet

### 2.7.1. 16 vuotta täyttäneen vammaistuki

Vammaistuen tarkoitus on tukea työikäisten vammaisten henkilöiden selviytymistä työssä, opiskelussa ja jokapäiväisessä elämässä. Vammaistuen saamiseksi vaaditaan, että hakijan sairaus tai vamma aiheuttaa toimintakyvyn alentumista ainakin vuoden ajan. Tuen myöntäminen riippuu yleisen haitan, avun ja palvelusten sekä erityiskustannusten määrästä. Määrät ovat: perusvammaistuki 102,85 €/kk, korotettu 240 € ja ylin vammaistuki 465,38 €/kk. Tuet ovat verottomia. Hakemus tehdään Kelaan ja liitteeksi tarvitaan lääkäriltä C-lausunto tai muu lääketieteellinen selvitys kuten lääkärinlausunto B tai kopio sairauskertomuksesta, jos niistä ilmenee hakemuksen ratkaisemiseksi tarvittavat tiedot asiakkaan sairauksista, ajankohtaisesta toimintakyvystä ja terveydentilasta. **Takautuva hakuaika on 6 kk.**

### 2.7.2. Eläkettä saavan hoitotuki

Hoitotuella tuetaan sairaan ja vammaisen henkilön kotona asumista ja siellä tapahtuvaa hoitoa sekä korvataan sairaudesta aiheutuvia erityiskustannuksia. Tuen saaminen edellyttää aina, että henkilön toimintakyky on alentunut vähintään vuoden ajaksi, ja hakijalla on henkilökohtaisten toimintojen avun tai valvonnan tai ohjauksen tarvetta. Hoitotuki myönnetään työkyvyttömyyseläkkeen, kuntoutustuen, yksilöllisen varhaiseläkkeen tai vanhuuseläkkeen saajalle. Hoitotuen suuruus riippuu avuntarpeen, valvonnan ja ohjauksen sekä erityiskulujen määrästä. Määrät ovat: perushoitotuki 78,72 €, korotettu hoitotuki 171,49 € ja ylin hoitotuki 362,62 €/kk. Veteraanilisä on 118,81€/kk. Tuet ovat verottomia. Hakemus tehdään Kelaan ja liitteeksi tarvitaan C-lausunto tai muu lääketieteellinen selvitys kuten lääkärinlausunto B tai kopio sairauskertomuksesta, jos niistä ilmenee hakemuksen ratkaisemiseksi tarvittavat tiedot asiakkaan sairauksista, ajankohtaisesta toimintakyvystä ja terveydentilasta. **Takautuva hakuaika on 6 kk.**

# 3. Kuntoutus

## 3.1. Ammatillinen kuntoutus

**Ammatilliseen kuntoutukseen** on oikeus henkilöllä, jota sairauden tai vamman takia **lähivuosina** uhkaa työkyvyn heikkeneminen tai työkyvyttömyys. Aloitteen asiasta voi tehdä mm. hakija, työterveyshuolto, hoitava lääkäri, Kela tai eläkelaitos. Kuntoutusvaroista voidaan kustantaa esimerkiksi ammatillinen kuntoutusselvitys, työkokeilu tai koulutus. Hakemus tehdään Kelaan tai työeläkelaitokseen ja asiasta tehdään aina yksilöllinen päätös. Hakemukseen tarvitaan B-lääkärinlausunto ja tarvittaessa ammatinvalinnanohjauksen lausunto. Kela voi myöntää ammatillista kuntoutusta ilman lääkärinlausuntoa 16–29 –vuotiaalle, jolla ei ole opiskelu- tai työpaikkaa tai jonka opinnot ovat keskeytyneet tai vaarassa keskeytyä. Työeläkelaitoksen on selvitettävä oma-aloitteisesti työkyvyttömyyseläkettä hakevan henkilön oikeus ammatilliseen kuntoutukseen. Nuoret vajaakuntoiset, 16–19-vuotiaat, ohjataan ammatilliseen kuntoutukseen tai koulutukseen työkyvyttömyyden ehkäisemiseksi.

## 3.2. Lääkinnällinen kuntoutus

**Lääkinnällistä kuntoutusta** järjestävät terveydenhuolto ja Kela. Terveydenhuollon kuntoutus järjestetään joko omana toimintana tai ostopalveluina. Kela kustantaa **vaativan lääkinnällisen kuntoutuksen**. Edellytyksenä Kelan vaativaan lääkinnälliseen kuntoutukseen pääsylle on, että hakija on alle 65-vuotias ja sairauden tai vamman aiheuttamat rajoitteet aiheuttavat huomattavia vaikeuksia arjen toiminnoista suoriutumisessa ja osallistumisessa kotona, työssä tai opinnoissa. Hakemukseen tarvitaan **julkisen terveydenhuollon** laatima kuntoutussuunnitelma.

Kela korvaa kuntoutuspsykoterapian 16 – 67-vuotiaille henkilöille, joiden toimintakyky on heikentynyt mielenterveyshäiriöiden vuoksi. Tavoitteena on työ- tai opiskelukyvyn tukeminen ja palauttaminen.

Kela järjestää myös **harkinnanvaraista** kuntoutusta pääasiassa ryhmämuotoisena. Hyvinvointialueella järjestetään myös ryhmissä tapahtuvaa kuntoutusta ja yksilökuntoutusta.Yli 65-vuotiaiden kuntoutuksesta vastaa hyvinvointialue. **Terveydenhuollon apuvälinepalvelu** kuuluu lääkinnälliseen kuntoutukseen. Sairaaloissa toimii **kuntoutusohjaajia,** jotka myös ohjaavat kuntoutusasioissa ja tekevät tarvittaessa kotikäyntejä sekä apuvälinearvioita.

## 3.3. Sosiaalinen kuntoutus

**Sosiaalisella kuntoutuksella** edistetään sosiaalista toimintakykyä ja lievennetään vamman tai sairauden haittoja. Sosiaalisen kuntoutuksen tavoitetta tukevat esim. vammaispalvelulain ja sosiaalihuollon tukimuodot.

## 3.4. Kuntoutusraha

### 3.4.1. Kelan kuntoutusraha

Ks. kohta 2.6.

### 3.4.2. Työeläkelaitoksen kuntoutusraha

Työeläkelaitosten järjestämässä kuntoutuksessa maksaa työeläkejärjestelmä myös kuntoutusrahan ja harkinnanvaraisen kuntoutusavustuksen. Kuntoutusrahan määrä on vakuutetun laskennallinen työkyvyttömyyseläke korotettuna 33 prosentilla. Lisätietoja saa työeläkelaitoksista.

# 4. Työttömyys

Työttömyyspäivärahaa/työmarkkinatukea voi saada 17–64 –vuotias työtön, joka asuu Suomessa, ilmoittautuu työttömäksi työnhakijaksi TE -toimistoon, hakee kokoaikatyötä, on työkykyinen ja työmarkkinoiden käytettävissä ja täyttää työssäoloehdon.

Jos jäät työttömäksi tai opintosi päättyvät eikä sinulla ole työpaikkaa, ilmoittaudu työttömäksi TE -toimistoon viimeistään ensimmäisenä työttömyyspäivänäsi.

**Huom.!** Jos olet työkyvyttömänä saanut enimmäisajan (300 pv) sairauspäivärahaa, työkyvyttömyyseläkehakemus on vireillä tai hylätty ja työttömyysturvan saantiedellytykset ovat voimassa, työkyvyttömyys ei estä työttömyysetuuden saamista. Ilmoittaudu työ- ja elinkeinotoimistoon viimeistään seuraavana päivänä sairauspäivärahan loppumisesta.

**Ansiopäivärahaa** voi saada henkilö, joka on kuulunut työttömyyskassaan vähintään 26 viikon ajan ja jäsenaikanaan on työskennellyt vähintään 26 kalenteriviikkoa viimeisen 28 kuukauden aikana palkansaajan työssäoloehdon täyttävässä työssä (työaika vähintään 18 tuntia viikossa). Ansiopäiväraha muodostuu perus- ja ansio-osasta. Perusosa vastaa Kelan peruspäivärahaa, ansio-osa on 45 % päiväpalkan ja peruspäivärahan erotuksesta. Ansio-osa on 45 % päiväpalkan ja peruspäivärahan erotuksesta 3393 euroon asti ja tämän ylittävältä osuudelta 20 %.

**Peruspäivärahaa** voi saada työelämässä jo ollut työtön, joka täyttää palkansaajan tai yrittäjän työssäoloehdon. Peruspäiväraha on 37,21 €/pv.

**Työmarkkinatuki** on tarkoitettu työttömälle, joka tulee ensimmäistä kertaa työmarkkinoille tai ei täytä työssäoloehtoa. Työmarkkinatuki on tarkoitettu myös henkilölle, joka ei voi enää saada perus- tai ansiopäivärahaa enimmäisajan täytyttyä. Työmarkkinatuki on 37,21 €/pv.

Työttömyyspäivärahassa on 3 kuukauden takautuva hakuaika ja sitä maksetaan aikaisintaan siitä päivästä, josta alkaen työnhaku on voimassa. Työttömyysetuudessa on omavastuu 5 arkipäivää. Työttömyysetuutta korotetaan huollettavina olevien alle 18-vuotiaiden lasten perusteella. Eräät sosiaalietuudet vähentävät työttömyysetuuden määrää.

# 5. Eläketurva

**Kuntoutustuki** on määräaikainen eläke, jota voidaan hakea sairauspäivärahakauden jälkeen. Työeläkejärjestelmässä kuntoutustuen edellytyksenä on vähintään vuoden yhtäjaksoinen työkyvyttömyys. Sen edellytyksenä on, että työkyvyn oletetaan palautuvan hoidolla ja kuntoutuksella. Hakemuksen liitteeksi tarvitaan **hoito- ja kuntoutus­suun­nitel­man** sisältävä B-lääkärinlausunto. Kuntoutustuki voidaan myöntää **täytenä**, jos työkyky on alentunut vähintään 3/5 eli 60 %.

**Osakuntoutustuki** myönnetään, jos työkyvyn alenema on vähintään 2/5 eli 40 %. Se voidaan myös myöntää työhön paluun tukemiseksi, jos täysi työkyvyttömyyseläke tai täysi kuntoutustuki lakkaa.

**Työkyvyttömyyseläke** myönnetään toistaiseksi ja työkyvyn alentumisen pitää olla vähintään 60 %. Sen määrään vaikuttavat eläkkeen perusteena oleva palvelusaika ja palkka sekä karttumisprosentti. 16–20-vuotiaalle ei yleensä myönnetä työkyvyttömyyseläkettä, ennen kuin on tutkittu hänen mahdollisuutensa ammatilliseen kuntoutukseen. Hänelle voidaan maksaa kuntoutusrahaa kuntoutuksen tai koulutuksen ajalta.

**Osatyökyvyttömyyseläke** on mahdollista myöntää, kun työkyky on alentunut 2/5 ja hakija siirtyy osa-aikatyöhön, jossa tulojen on pienennyttävä vähintään 40 %. Osatyökyvyttömyyseläke on 50 % täydestä työkyvyttömyyseläkkeestä.

**Osittainen varhennettu vanhuuseläke** korvaa entisen osa-aikaeläkkeen. Vanhuuseläkettä voi ottaa jo 61-vuotiaana maksuun joko 25 % tai 50 % riippumatta siitä, työskenteleekö vai ei. Ennen vanhuuseläkeiän alarajaa otettuun osittaiseen varhennettuun vanhuuseläkkeeseen tehdään pysyvä varhennusvähennys 0,4 %/kk.

**Työuraeläke** myönnetään raskaan ja pitkän työuran tehneelle 63 vuotta täyttäneelle. Eläkettä voi hakea 38 vuoden työskentelyn jälkeen, jos on työskennellyt rasittuneisuutta ja kuluneisuutta aiheuttavassa työssä ja työkyky on sairauden, vian tai vamman takia heikentynyt. Eläkkeen voi saada 1955 tai sen jälkeen syntynyt henkilö.

**Takuueläkkeeseen** on oikeutettu 65 vuotta täyttänyt henkilö tai työkyvytön 16–64-vuotias, joka on asunut Suomessa vähintään 3 vuotta ja jonka kaikki muut eläkkeet yhteensä jäävät alle takuueläkkeen määrän. Takuueläkkeen täysi määrä on 922,42 euroa/kk. Takuueläke haetaan Kelasta.

Kuntoutustuki- ja työkyvyttömyyseläkehakemukset tehdään Kelaan tai työeläkelaitokseen, osatyökyvyttömyyseläke-, osittainen varhennettu vanhuuseläke- ja työuraeläkehakemukset työeläkelaitokseen ja takuueläkehakemus Kelaan. Liitteeksi tarvitaan B-lääkärinlausunto lukuun ottamatta osittaista varhennettu vanhuuseläkettä ja takuueläkettä.

# 6. Hyvinvointialueen sosiaalipalvelut

## 6.1. Toimeentulotuki

Toimeentulotukeen saattaa olla oikeus henkilöllä, jonka omat tulot tai varat eivät riitä välttämättömiin menoihin, esimerkiksi suuriin sairauskuluihin. Perustoimeentulotuen myöntämisestä ja maksamisesta vastaa Kela. Hakeminen on mahdollista verkossa, puhelimitse, kirjallisesti tai käymällä Kelan palvelupisteessä. Mukaan tarvitaan tositteet hakijan tai perheen tuloista ja menoista.

Täydentävän, ehkäisevän ja kuntouttavaan työtoimintaan liittyvän toimeentulotuen myöntämisestä vastaa hyvinvointialueen sosiaalitoimi. Hakijan on ensin selvitettävä oikeus Kelan perustoimeentulotukeen. Kela siirtää toimeentulotukihakemuksen sosiaalitoimen käsittelyyn asiakkaan pyynnöstä tai oman arvionsa perusteella. Myös asiakas voi itse tehdä sosiaalitoimeen hakemuksen.

## 6.2. Omaishoidon tuki

Omaishoidon tuki on palkkio, joka maksetaan pitkäaikaissairasta tai vammaista kotona hoitavalle omaiselle. Tuki on verollista tuloa hoitajalle ja sen suuruus määräytyy hoidettavan tarvitsevan avun määrän mukaan. Vähimmäispalkkio on 439,70 €/kk. Jos hoitaja on estynyt tekemästä ansiotyötään hoidollisesti raskaan siirtymävaiheen aikana, tuki voi olla 879,40 €/kk. Pohteen hyvinvointialueella omaishoidontuen palkkiot ovat 439,70€/kk, 1010€/kk ja 1761€/kk. Omaishoidontuki on määrärahasidonnainen ja perustuu hyvinvointialueen harkintaan. Hakemus tehdään sosiaalipalveluihin ja sen liitteeksi riittää yleensä kopio C-lausunnosta.

## 6.3. Vammaispalvelulain mukaiset palvelut

Hyvinvointialueen vammaispalvelu hoitaa vammaispalvelulain mukaisten palvelujen ja tukitoimien käsittelyn. **Vaikeavammaisten palveluiden järjestäminen on HVA:n** **velvollisuutena**. Näitä palveluja ovat kuljetus- ja saattopalvelut, palveluasuminen, asunnon muutostyöt sekä asuntoon kuuluvat välineet ja laitteet, henkilökohtainen apu ja päivätoiminta. Kela järjestää tulkkipalvelut. Niiden myöntäminen ei riipu varallisuudesta, vaan sairaudesta ja haitasta.

**Harkinnanvaraisia palveluja** **voidaan myöntää** **kaikille vammaisille**. Tällaisia ovat mm. kuntoutusohjaus, sopeutumisvalmennus, avustus vamman tai sairauden takia tarvittavan kodinkoneen, välineen, laitteen, kulkuvälineen tms. hankintaan, korvaus ylimääräisistä vaatetus- ja erityisravintokustannuksista. Hakemus tehdään hyvinvointialueen vammaispalveluun ja liitteeksi tulee lääkärinlausunto. Asunnonmuutostöihin voidaan tarvita myös kunnan rakennustarkastajan ja fysioterapeutin tai kuntoutusohjaajan arvio.

## 6.4. Kotihoidon palvelut

Kotihoito tarkoittaa kotipalvelua, kotisairaanhoitoa sekä tukipalveluja, joita ovat ateriapalvelut, siivouspalvelut, kuljetuspalvelut ja turvapalvelut.

Tilapäisestä kotipalvelusta voidaan periä hyvinvointialueen päättämä kohtuullinen maksu, jolle asetetaan vuosittain valtakunnalliset enimmäisrajat. Jatkuvasta kotipalvelusta peritään kuukausimaksu, johon vaikuttavat palvelun laatu, määrä, maksukyky ja perheen koko. Kunnalla on mahdollisuus antaa asiakkaalle palveluseteli, jonka arvo määräytyy kotitalouden tulojen perusteella ja setelin ylimenevän osuuden palvelun hinnasta maksaa asiakas itse.

**Muita sosiaalityön palveluja** ovat mm. lapsiperheiden palvelut, lastensuojelu, päihdehuolto ja ikäihmisten kanssa tehtävä sosiaalityö.

# 7. Muu taloudellinen tuki

Kelan ja sosiaalitoimen lisäksi seurakuntien diakoniatyö ja eräät potilasjärjestöt ja säätiöt voivat myöntää taloudellista tukea vaikeassa taloudellisessa tilanteessa oleville. Tarvittaessa voit tiedustella avustusmahdollisuuksista seurakunnan diakoniatyöstä ja potilasjärjestöistä sekä sairaalan sosiaalityöntekijältä.

**Väliaikainen sähkötuki ja sähkövähennys**. Sähkön hinnan voimakkaan nousun takia voi mahdollisesti olla oikeus saada verohallinnon sähkövähennystä tai Kelan väliaikaista sähkötukea.

# 8. Verotus

## 8.1. Invalidivähennys

**Invalidivähennys poistuu tuloverotuksesta 1.1.2023 alkaen.** Taustalla on hyvinvointialueiden perustamiseen liittyvät verotuksen muutokset.

**8.2. Veronmaksukyvyn alentumisvähennys**

**Veronmaksukyvyn alentumisvähennys**

Veronmaksukyvyn alentumisvähennyksen voi saada harkinnanvaraisesti esimerkiksi sairauden, työttömyyden tai elatusvelvollisuuden perusteella. Sairauskulujen perusteella se voidaan anoa veroilmoituksen täytön yhteydessä, jos sairauskulut vuoden aikana ovat olleet hyvin suuret. Vähennys on harkinnanvarainen ja perusteet löytyvät veroilmoituksen täyttäjän oppaasta. Jos veromaksukyvyn alentumisvähennystä vaaditaan pelkästään sairauskulujen perusteella, omien ja perheenjäsenten yhteenlaskettujen sairauskulujen on oltava vähintään 700 euroa. Samalla niiden on oltava vähintään 10 % verovelvollisen puhtaiden ansio- ja pääomatulojen yhteismäärästä.

## 8.3. Kotitalousvähennys

**Kotitalousvähennys** on vähennys, jossa verovelvollinen saa vähentää osan yksityiselle henkilölle tai yritykselle maksamastaan hoiva- tai hoitotyöstä, kodinhoitopalveluista tai asunnon ja vapaa-ajan asunnon korjaustöistä. Vähentää saa hoiva-, hoito- ja kodinhoitopalveluista 30 % maksetusta palkasta sekä palkan sivukulut tai 60 % arvonlisäverollisesta työkorvauksesta.

Vähennyksen määrä on kotitalous-, hoiva ja hoitotyön tai asunnon kunnossapito- tai perusparannustyön maksuista enintään 3500 €/puoli­so/vuo­si ja omavastuuosuus 100 €/puoliso. Vähennykseen oikeuttavat kustannukset, jotka verovelvollinen on maksanut omas­sa taloudessaan tai omien ja puolison vanhempien sekä isovanhempien taloudessa tehdystä työstä. Tarkemmat ohjeet ovat veroilmoituksen täyttöoppaassa.

Kunnallisen kotipalvelun tai kotisairaanhoidon kuluja ei voida vähentää.

## 8.4. Vamman perusteella tehtävä autoveron palautus

**Autoveron palautusta vamman perusteella** on mahdollisuus hakea **vaikeavammaisen** käyttöön tulevasta autosta, joka rekisteröidään Suomessa ensimmäistä kertaa. Sen voi saada invalidi, jonka liikunta- tai näkövammasta aiheutuva pysyvä haitta-aste on vähintään 80 % ja jonka henkilökohtaiseen käyttöön auto tulee. Liikuntavammalla tarkoitetaan alaraajojen vammoja ja sairauksia. Palautuksen voi saada myös hakija, jonka pysyvä haitta-aste on 60 % ja joka tarvitsee autoa työ- ja opiskelumatkoilla (ammattiin valmistava opiskelu). Henkilö, jonka liikuntakyky on alaraajan tai alaraajojen puuttumisen tai toiminnan vajavuuden vuoksi alentunut siten, että pysyvä haitta on vähintään 40 %, saattaa saada autoveron palautusta, jos tarvitsee autoa työ- tai opiskelumatkoilla (ammattiin valmistava opiskelu). Haku on kaksivaiheinen, ensin haetaan päätös siihen, että saa oikeuden autoveron palautukseen. Hakemus tehdään ja liitteet toimitetaan sähköisesti omavero.fi -asiointipalvelussa tai verohallinnon sivuilta löytyvällä lomakkeella.

## 8.5. Erityisestä syystä haettava autoveron palautus

**Autoveron palautusta erityisestä syystä** voi verohallinto erityisen painavista syistä myöntää yksittäistapauksissa. Lisätietoja saa sosiaalityöntekijöiltä ja vammaispalvelusta.

## 8.6. Vapautus ajoneuvoverosta

**Vapautuksen ajoneuvoverosta** voi hakea henkilö, jolle on myönnetty autoveron palautus tai huojennus tai liikkumisesteisen pysäköintitunnus. Asiaa hoitaa Traficom (liikenne- ja viestintävirasto).

# 9. Liikkumisesteisen pysäköintitunnus

**Liikkumisesteisen pysäköintitunnuksen** voi saada henkilö, jonka vammasta tai sairaudesta aiheutuva haitta estää itsenäistä kävelyä ja jonka haitta kokonaisuudessaan arvioidaan kuuluvan tapaturmavakuutuslain18 a §:n haittaluokkaan 11 (lääkärinlausunto). Näkövammaisille pysäköintitunnus voidaan myöntää, jos näöntarkkuus paremmassa silmässä on enintään 0,1 tai näkökyky kokonaisuudessaan on vähintään haittaluokan 17 mukainen. Lupa haetaan Traficomista/Ajovarman toimistoista tai sähköisellä lomakkeella. Se oikeuttaa pysäköimään inva -pysäköintipaikoilla sekä maksuttomasti mittaripaikoilla. Lupa on henkilökohtainen.

# 10. Potilaan oikeusturva

**Potilasvahinkovakuutus** korvaa potilasvahinkolain mukaisesti terveyden- ja sairaanhoidon yhteydessä potilaalle aiheutuneen **henkilövahingon**. Hakemus tehdään 3 vuoden kuluessa Potilasvakuutuskeskukseen, joka tapauskohtaisesti ratkaisee hakemukset.

**Lääkevahinkovakuutuksesta** haetaan korvausta **lääkkeiden** aiheuttamista vammoista tai sairauksista. Lisätietoja antavat terveydenhuollon sosiaalityöntekijät ja potilasasiamiehet.

**Laki potilaan asemasta ja oikeuksista** sisältää muun muassa, että potilaalla on oikeus saada riittävät tiedot omaan hoitoonsa liittyvistä asioista. Lisäksi hänellä on oikeus tehdä omaa hoitoaan koskevia päätöksiä. Potilaan asiakirjoissa olevia tietoja ei saa luovuttaa ilman hänen suostumustaan ulkopuolisille eräitä poikkeuksia lukuun ottamatta. Hoitoon tai kohteluunsa tyytymätön potilas voi tehdä muistutuksen hoitavan yksikön vastaavalle johtajalle. Opastusta tämän lain soveltamisessa voi kysyä terveydenhuollon **potilasasiamieheltä.**

Oys:n potilasasiamiehenä toimii Kati Koivunen puh. 040 762 6285

Oulaskankaan sairaalan potilasasiamiehenä toimii sosiaalityöntekijä Hanna Kankaala, puh. 040 350 4264

**Sosiaalihuollon asiakkaan oikeusturva**

**Laki sosiaalihuollon asiakkaan asemasta ja oikeuksista** sisältää säännökset, jotka liittyvät sosiaalitoimen asiakkaan oikeusturvaan, itsemääräämisoikeuteen ja oikeuteen hyvään huoltoon ja palveluun sekä asioiden tiedonsaantiin. **Sosiaaliasiamies** auttaa ja neuvoo asiakkaita tämän lain soveltamisessa sekä tarvittaessa auttaa muistutuksen tekemisessä. Jokaisella hyvinvointialueella on **sosiaaliasiamies,** jonka puoleen asiakkaat voivat kääntyä.

# 11. Mahdollisuus valita hoitopaikkansa kiireettömässä sairaanhoidossa

**Perusterveydenhuolto**: Asiakkaalla on mahdollisuus valita hoitopaikkansa koko maan terveysasemista.

**Erikoissairaanhoito**: Asiakkaalla on mahdollisuus valita hoitopaikkansa koko maan kunnallisista erikoissairaanhoidon yksiköistä yhteisymmärryksessä lähettävän lääkärin kanssa.

Kela korvaa matkakustannukset vain sen mukaan, mitä ne olisivat lähimpään hoitopaikkaan (terveyskeskus tai yliopistosairaala).

Toisella paikkakunnalla väliaikaisen asumisen aikana on mahdollisuus käyttää hoitosuunnitelmansa mukaisen hoidon toteuttamisen terveyskeskusta tai erikoissairaanhoidon yksikköä koko maassa.

# 12. Lisätietoja lomakkeita ja ohjeita

<http://www.kela.fi>

<http://www.vero>.fi

<http://www.tulli>.fi

[http://www.poliisi.fi](http://www.poliisi.fi/)

<http://www.stm.fi>

[http://www.tyoelake.fi](http://www.tyoelake.fi/)

<http://www.trafi.fi>

<http://te-palvelut.fi>

https://[sosiaaliturvaopas](https://sosiaaliturvaopas.fi/).fi/

<https://www.thl.fi/web/vammaispalvelujen-kasikirja>

<http://www.sosiaalikollega.fi/virtu.fi/laskurit/toimeentulotukilaskuri>

**MUISTIN TUEKSI**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_